钦定古今图书集成/方舆汇编/职方典/第1146卷 > 《重修曾家桥路记》向日升
## 钦定古今图书集成/方舆汇编/职方典/第1146卷 > 《重修曾家桥路记》向日升

石城之西，大河横亘，直抵大别，滔滔江汉，南国之纪，
秋水时至，百川灌河，风涛澎湃，奔突延袤，衍为旁支，
与河合流，故名“土桥沟。”斯地也，名目遥分，方谚芳村，
近比莫愁，嗅来禾黍之香，路接杏花酒舍，喧杂米盐
之闹，门通雉堞人家，隔水一带，天限东西四方任辇
车牛，实绾毂其道上，盖郢大会衢也。前大司空曾确
庵索址于渊，易土以石，乃揆厥绩，告厥功，更土桥曰
“曾家桥”云。至今桥虽鼎而路尤屼，往来固不病涉，更
苦修途，盖不无一憾焉。会铉翁吴公由名御史藩屏
兹土，兴踣起废，筑城凿池，干不庭方，堤《骨岳》肤，与民
大有要害。关防驿递通道，或备不虞之警，或壮一方
之观，百其经营，未可缕指。一日按行税驾于此，爰瞻
故墟，周徊皋畔，召谕父老，窥封索，自乃喟然为经途
者叹，为驰驱者嗟。于是量功命日而程度之，其力不
以烦民间，其事不以烦有司，其费不以烦公府。捐俸
起修，历浃月而成矣。尝考古之为政者，必崇效天而
卑法地。天地成而聚于高，归物于下，以导其气，以锺
其美。有过不及，则圣“人裁成之。”故禹“封崇九山，陂障
九泽而地平”，谓其嘉祉殷富生物也。今者履端径睹
平底，迫而轺传凌遽，暇而和鸾容与，钜而钟鼎隆重众而羽卫充斥，无所击互滞淫。福泽利益，殆不可计
数而周知矣。美哉，公之为烈也，将所谓精诚之极，开
金石而沛泽于无疆者耶？古名臣若晟于赵，若昭德
于洛，以公方相，代不数见，然亦不足借以为喻也。修
之躬，其德裕；修之邦，其德丰；修之天下，其德普。则名
与汉水俱长，而绩与山石不朽矣。是为记。